Nattverd i åpen kirke

Denne nattverdliturgien kan brukes til enkeltpersoner eller små grupper i åpen kirke. Nattverdutdelingen skal ikke kunngjøres på forhånd, da dette ikke er et arrangement, men skjer etter henvendelse i åpen kirke. Liturgien bruker en justert utgave av nattverdbønn F i ordning for hovedgudstjeneste i Den norske kirke. I og med at liturgien skal kunne brukes til enkeltpersoner, skal den ikke ha preg av en bekjennelseshandling fra liturgiens side. Nattverd er et fellesskapsmåltid og en nådeshandling. Liturgen må tilpasse situasjonen til den enkelte nattverdsøker, og noen A-ledd er derfor satt som A/L.

Noen ledd i liturgien er gjort til kan-ledd. Utfra den aktuelle situasjonen kan liturgen også legge inn salme og eventuelt en bibellesning utover det som allerede finnes i liturgien. For at alle skal kunne følge liturgien, bør den trykkes og være tilgjengelig.

Av smittevernhensyn kastes arkene etter bruk. Navn og telefonnummer på de som mottar nattverd, skal registreres. Av smittevernhensyn kan det også vurderes om nattverddeltakerne skal bli stående etter utdelingen, slik at bevegelse i rommet begrenses. For øvrig forrettes nattverdliturgien innenfor den til enhver tid gjeldende smittevernveileder for Den norske kirke.

Inngangsord

L | I Faderens og Sønnens og Den hellige ånds navn.

ELLER

L | I Faderens og Sønnens og Den hellige ånds navn: Vår skaper, frigjører og livgiver.

Tekstlesning

Lesning fra dagens evangelium eller annen høvelig tekst, f.eks. Jes 41,10 eller Matt 11,28-30.

Kort refleksjon over teksten

Prefasjonsdialog

Leses

L | Herren være med deg/dere.

A | Og med deg være Herren.

Her kan følge:

L | Løft deres hjerter.

M | Vi løfter våre hjerter til Herren.

L | La oss takke Herren vår Gud.

##### M | Det er verdig og rett.

Prefasjon

L | Gode Gud, du har skapt oss og kalt oss ved navn. Du åpner din hånd og metter alt som lever med det gode. Vi takker deg for Jesus Kristus, vår frelser. Han er det levende brød som kommer ned fra himmelen og gir verden liv. Vi ber deg: Send din Ånd over oss og disse gaver, så vi kan ta imot Jesus Kristus i brødet og vinen.

Innstiftelsesordene

L | Vår Herre Jesus Kristus, i den natt da han ble forrådt, tok han et brød, takket, brøt det, gav disiplene og sa: Ta imot og spis! Dette er min kropp som gis for dere. Gjør dette til minne om meg. Likeså tok han begeret etter måltidet, takket, ga dem og sa: Drikk alle av det. Dette beger er den nye pakt i mitt blod som utøses for dere så syndene blir tilgitt. Gjør dette så ofte som dere drikker det, til minne om meg.

Her kan følge:

L | Stort er troens mysterium.

A | Kristus døde. Kristus stod opp. Kristus skal komme igjen. Ham være ære for kjærligheten som er sterkere enn døden.

Fadervår

# Leses

# A |   Vår Far i himmelen.

La navnet ditt helliges.

La riket ditt komme.

La viljen din skje på jorden slik som i himmelen.

Gi oss i dag vårt daglige brød, og tilgi oss vår skyld, slik også vi tilgir våre skyldnere.

Og la oss ikke komme i fristelse, men frels oss fra det onde.

For riket er ditt, og makten og æren i evighet.

Amen.

Her kan følge:

L | Brødet som vi bryter, gir oss del i Kristi kropp. Fordi det er ett brød, er vi alle én kropp.

L |Kom, for alt er gjort ferdig.

Nattverdmåltidet

Utdelingsordene lyder:

Kristi kropp, gitt for deg.

Kristi blod, gitt for deg.

Tilsigelse

L | Den korsfestede og oppstandne Jesus Kristus har nå gitt oss/deg/dere sin kropp og sitt blod, som han gav til soning for alle våre synder.

A/L **|** Han styrke oss og holde oss oppe i en sann tro til det evige liv.

L **|** Fred være med deg/dere.

Bønn etter nattverden

L **|** La oss takke og be

A/L | Vi takker deg, himmelske Far, for dine velsignede gaver. Vi ber deg at du ved disse gavene vil bevare oss i troen på deg, forene oss i din kjærlighet og stadfeste i oss håpet om det evige liv, for Jesu Kristi skyld. Amen.

Velsignelse

L **|** Herren velsigne deg og bevare deg.

Herren la sitt ansikt lyse over deg og være deg nådig.

Herren løfte sitt åsyn på deg og gi deg fred.